Pavăl Holding, vehiculul de investiții deținut de frații Adrian şi Dragoş Pavăl, fondatorii Dedeman și jucători puternici în imobiliare, a raportat un profit net de 2,3 miliarde de lei în 2023, în creștere cu 52% față de anul precedent, potrivit economedia.ro.
Totodată, compania a raportat venituri totale de 2.332.541.860 lei, în creștere semnificativă față de cele 1.713.617.724 lei realizate în 2022. Cheltuielile s-au redus cu 87% la 24 milioane de lei. Holdingul și-a redus numărul de angajați la 1, de la 3 persoane în 2022.
Prin Pavăl Holding, frații Pavăl investesc şi la Bursa de Valori Bucureşti, în companii precum Alro Slatina, Transelectrica, Purcari, Vrancart.
Holdingul este controlat în proporţie de 60% de Dragoş Pavăl şi 40% de Adrian Pavăl. Pavăl Holding este și unicul acţionar al retailerului de bricolaj Dedeman.